DOI: 10.14457/tu.the.2015.1269
title: ปัจจัยที่มีผลต่อการบริหารจัดการมูลฝอยชุมชนในเขตเทศบาลเมืองอรัญประเทศ อำเภออรัญประเทศ จังหวัดสระแก้ว

description: การวิจัยครั้งนี้มีวัตถุประสงค์เพื่อศึกษาสถานการณ์การบริหารจัดการมูลฝอยชุมชนและสภาพของปัญหาในการจัดการมูลฝอยชุมชนในเขตเทศบาลเมืองอรัญญประเทศ จังหวัดสระแก้วรวมถึงศึกษาปัจจัยที่มีผลต่อการบริหารจัดการมูลฝอยชุมชน ในด้านความรู้ ทัศนคติ และพฤติกรรมเกี่ยวกับการจัดการมูลฝอยชุมชนของประชาชน เพื่อนำไปจัดทำแนวทางการบริหารจัดการมูลฝอยชุมชนต่อไป การศึกษาครั้งนี้เป็นการวิจัยเชิงสำรวจโดยใช้แบบสำรวจและแบบสอบถามเป็นเครื่องมือกลุ่มตัวอย่างแบ่งเป็น 3 กลุ่ม ได้แก่ 1) กลุ่มผู้บริหาร จำนวน 31 คน 2) พนักงานที่ปฏิบัติงานเกี่ยวกับการเก็บรวบรวมและขนส่งมูลฝอย จำนวน 56 คน 3) กลุ่มตัวแทนจากครัวเรือนจำนวน 380 คน ทำการวิเคราะห์ข้อมูลโดยใช้สถิติ ได้แก่ จำนวนร้อยละ ค่าเฉลี่ย ส่วนเบี่ยงเบนมาตรฐาน และหาความสัมพันธ์ระหว่างปัจจัยส่วนบุคคลกับความรู้ ทัศนคติ และพฤติกรรมเกี่ยวกับการจัดการมูลฝอยโดยใช้สถิติ Chi square โดยพิจารณาหาระดับความสัมพันธ์ของตัวแปรโดยใช้สถิติ Cramer’s V และ Pearson correlationผลการศึกษา พบว่า ปริมาณมูลฝอยชุมชนมีประมาณ 37.02 ตันต่อวัน อัตราการเกิดมูลฝอยเท่ากับ 1.02 กิโลกรัมต่อคนต่อวัน องค์ประกอบทางกายภาพของมูลฝอยชุมชน ส่วนใหญ่เป็นเศษอาหาร คิดเป็นร้อยละ 58.05 รองลงมาคือพลาสติกคิดเป็นร้อยละ 10.99 และประเภทอื่นๆ คิดเป็นร้อยละ 30.96ผลการศึกษาความรู้ ทัศนคติ พฤติกรรมเกี่ยวกับการจัดการมูลฝอยชุมชนของประชาชน พบว่ากลุ่มตัวอย่างส่วนใหญ่มีความรู้เกี่ยวกับการจัดการมูลฝอยของประชาชนอยู่ในระดับปานกลาง คิดเป็น ร้อยละ 62.6 มีระดับทัศนคติในเชิงบวก คิดเป็นร้อยละ 76.3 และมีพฤติกรรมเกี่ยวกับการจัดการมูลฝอยของประชาชนอยู่ในระดับพอใช้ คิดเป็นร้อยละ 60.3 และเมื่อพิจารณาความสัมพันธ์ระหว่างปัจจัยส่วนบุคคล ได้แก่ เพศ สถานภาพการสมรสและอาชีพกับความรู้ ทัศนคติ พฤติกรรมเกี่ยวกับการจัดการมูลฝอยชุมชนของประชาชน โดยใช้สถิติ Chi Square และหาระดับความสัมพันธ์ของตัวแปรใช้สถิติ Cramer’s Vพบว่า อาชีพมีค่าความสัมพันธ์กันในระดับค่อนข้างต่ำกับความรู้เกี่ยวกับการจัดการมูลฝอยชุมชนของประชาชน อย่างมีนัยสำคัญทางสถิติ(p-value&lt;0.05) เพศและอาชีพ มีค่าความสัมพันธ์กันในระดับปานกลางกับทัศนคติเกี่ยวกับการจัดการมูลฝอยชุมชนของประชาชน อย่างมีนัยสำคัญทางสถิติ (p-value&lt;0.05) และพบว่า สถานภาพการสมรสและอาชีพ มีค่าความสัมพันธ์กันในระดับค่อนข้างต่ำกับพฤติกรรมเกี่ยวกับการจัดการมูลฝอยชุมชนของประชาชน อย่างมีนัยสำคัญทางสถิติ (p-value&lt;0.05) เมื่อพิจารณาความสัมพันธ์ระหว่างปัจจัยส่วนบุคคล ได้แก่ อายุ ระดับการศึกษาและ รายได้เฉลี่ยต่อเดือนของครัวเรือนกับความรู้ ทัศนคติ และพฤติกรรมเกี่ยวกับการจัดการมูลฝอย โดยใช้สถิติ Pearson Correlation พบว่า ระดับการศึกษา มีความสัมพันธ์เชิงบวกระดับต่ำกับทัศนคติเกี่ยวกับการจัดการมูลฝอยชุมชนของประชาชน อย่างมีนัยสำคัญทางสถิติ (p-value&lt;0.05) และ พบว่า อายุ ระดับการศึกษา และรายได้เฉลี่ยต่อเดือนของครัวเรือน มีความสัมพันธ์เชิงบวกระดับต่ำกับพฤติกรรมเกี่ยวกับการจัดการมูลฝอยชุมชนของประชาชน อย่างมีนัยสำคัญทางสถิติ (p-value&lt;0.05)จากสถานการณ์การจัดการมูลฝอยชุมชนและปัจจัยที่มีผลต่อการบริหารจัดการมูลฝอยชุมชนทั้งหมด สามารถจัดทำแนวทางการจัดการมูลฝอยชุมชนประกอบด้วย แนวทางด้านการลดมูลฝอยจากแหล่งกำเนิดแนวทางด้านการคัดแยกและนำมูลฝอยกลับมาใช้ประโยชน์แนวทางด้านการเก็บรวบรวมและขนส่งมูลฝอยชุมชนด้านการกำจัดมูลฝอยชุมชนแนวทางด้านการจัดทำกฎ ระเบียบ หลักเกณฑ์ด้านการสร้างจิตสำนึกในการจัดการมูลฝอยแนวทางด้านการมีส่วนร่วมในการจัดการมูลฝอยชุมชน ดังนั้นข้อมูลที่ได้จากการศึกษาจะเป็นประโยชน์ในการวางแผนการบริหารจัดการมูลฝอยชุมชนให้เกิดประสิทธิภาพต่อไปในอนาคต